E. Angyalová, poslankyňa: (2004-12-14):
Po prvé sa chcem dotknúť ešte prvého piliera. Tí z vás, ktorí dnes majú nízke príjmy, ktorí už nie sú najmladší a ktorí nemajú výhľad do budúcnosti, aby mali vyšší príjem, títo občania, chcem vám povedať, že pravdepodobne po reforme, ktorá bola v prvom pilieri urobená, vám bude vymeraný dôchodok pod výškou životného minima, čo v praxi bude znamenať, že raz dôjdete do dôchodkového veku, bude vám vymeraný nižší dôchodok ako životné minimum a budete musieť ísť na sociálny úrad žiadať o sociálne dávky. Myslím si, že to je veľmi nedôstojné a že jedno zo spoločného riešenia, ktoré sme aj my tu predložili, je takzvaný minimálny dôchodok, ktorý, žiaľ, v tomto pléne nebol prijatý. Navyše, ak raz vám takýto nízky dôchodok bude vymeraný, pravdepodobne nebudete mať šancu vymaniť sa z tejto pasce chudoby, pretože iba valorizáciou zo zákona sa tento dôchodok bude zvyšovať, ale rovnako sa budú zvyšovať všetky ostatné. Takže pomer vášho nízkeho vymeraného dôchodku ku všetkým dôchodkom sa nijakým spôsobom nebude meniť. Pravdepodobne na dlhé roky budú títo ľudia, vážení kolegovia, nútení chodiť na úrad žiadať sociálne dávky, pretože budú v hmotnej núdzi. Absolútne to nepovažujem za systémové a hlavne aj z ekonomického hľadiska to znamená, že tie peniaze, ktoré budú vydávané v sociálnom systéme, by mali byť vydávané v dôchodkovom systéme, čiže je to isté skryté odklonenie nákladov na dôchodky do sociálneho systému. Ale poďme k druhému pilieru, lebo ten sme uviedli ako jeden z dôvodov na odvolanie pána ministra. Druhý pilier je povinný pre všetkých, ktorí ešte neboli nikdy dôchodkovo poistení v praxi, hlavne tí, ktorí zatiaľ nepracovali. To už tu bolo veľakrát spomenuté, ale možno by bolo slušné ľuďom hovoriť aj o tom, že ak raz vstúpia do druhého piliera, už nemôžu vystúpiť. Isteže by bolo veľmi dobré, keby to takisto bolo nahlas a zreteľne povedané, preto ak sa budú rozhodovať, ak sa vy budete rozhodovať o vstupe do druhého piliera, tak uvažujte aj s tým, že ak raz vstúpite, už sa vystúpiť nedá. Štát v novom systéme negarantuje žiadne výnosy, takisto argument, ktorý na tomto mieste už bol povedaný, nuž chcem, na obranu toho, prečo by bolo zaujímavé garantovať nejaké výnosy, povedať, že aj komerčné životné poistenie, ak uzavriete zmluvu o životnej komerčnej poistke, tak tá spoločnosť sa zaviaže minimálne zhodnocovať vaše vklady takzvanou technickou mierou zhodnotenia, čo v praxi znamená také zhodnotenie, aby ste nestratili aspoň istinu. Ak je dôvera ľudí, ktorí túto reformu presadzujú, v systém taká veľká, takúto technickú mieru zhodnotenia vôbec nie je problém garantovať. Navyše ak je to kryté tým, že na trh vstupujú renomované spoločnosti. Štát ručí za znehodnotenie iba v prípade trestného činu. Chcem povedať, že trestný čin v prípade déesesky bude treba dokázať a ja nie som právnička, ale viem, že to nie je jednoduché. A v prípade, že déeseska bude mať dostatočný potenciál právnikov, aby dokázala, že nedefraudovala, ale jednoducho, okolnosti ju prinútili k tomu, že sa znehodnotil majetok v jej správe, nuž tak teda žiadne peniaze zo strany štátu nebudú. Asi je dosť slušné povedať občanom aj to, že ich peniaze neostanú na Slovensku, pretože nemáme rozvinutý kapitálový trh, a tak je veľmi isté, že väčšina peňazí bude vyňatých do zahraničných ekonomík. Čo to však znamená v praxi? V praxi to znamená, že peniaze neostanú na Slovensku, nebudú generovať nové pracovné miesta, nebudú generovať novú výrobu a tým pádom nebudú generovať lepšiu životnú úroveň pre obyvateľov Slovenska. Myslím, že sa treba pripraviť na oveľa masívnejšiu kampaň déesesiek, ako ju vidíme dnes. Teraz som si čítala jeden článok, vyjadrenia konkrétnych predstaviteľov déesesiek o tom, že ich očakávania boli o čosi vyššie, že na začiatku vstúpi väčší počet klientov do tohto systému. Chcem vám povedať, že som o tom presvedčená, že tá kampaň bude ešte masívnejšia. A že ja chcem naopak ľuďom povedať to, že majú čas sa rozhodnúť. Týmto ľuďom v déeseskách záleží na vašich peniazoch a takisto im záleží na tom, aby to urobili čo najskôr, pretože do roka a pol musia mať 50 000 klientov, inak nebudú môcť podnikať.